Laat sy Liefde jou Lei: Waar's die engele heen? - www.bybelkennis.co.za
Laat sy Liefde jou Lei: Waar's die engele heen? – Milanie Vosloo
Waar's die engele heen?
Hy (Elia) het gaan lê en onder die besembos aan die slaap geraak. Maar 'n engel het hom aangeraak en gesê: "Staan op en eet!" 1 Konings 19:5
Daar's soveel wonderlike verhale in die Bybel waar engele aan God se kinders verskyn het. Daar waar die Here se kinders raad, bemoediging, wysheid of teregwysing nodig gehad het, het Hy dikwels in die vorm van engele verskyn. Die twee engelname waarvan ons lees is Gabriel en Michael. Hulle name word dan ook heel dikwels verbind met boodskappers of beskermers van God.
Vandag hoor ons ook al hoe meer verhale van mense wat engele gesien het en kort-kort verskyn daar 'n nuwe boek oor die werklikheid van engele ook in ons moderne eeu. Die feit is, engele is steeds tussen ons besig om in opdrag van God op te tree, ons te lei, te beskerm of ons die pad te wys. Miskien is hulle juis nóú, in 'n tyd waarin die wêreld deur geweldige veranderinge gaan en geloofskwessies dikwels in twyfel getrek word, aktief tussen ons besig, want engele is juis in diens van die Here ter wille van die gelowiges. Hebreёrs 1:14 lees: Die engele is tog maar net diensknegte. Hulle is geestelike wesens wat God uitstuur in belang van daardie mense wat gered gaan word.
Leef elke dag bewustelik binne God se teenwoordigheid. Hoor, sien, voel en beleef Hom in die alledaagse. Hy is vandag meer as ooit op verskillende manier … bý jou!